
Minden jog fenntartva! 
Fotó: Budapest Airport, Hardy Mihály 


Köszönöm! 


A szerző köszönetet mond minden honfitársunknak, aki ezekben a 
napokban leírta emlékeit, gondolatait, véleményét a nemzeti légitársaságról. 
Ezen belül az önszerveződő mozgalmak aktivistáinak, akik közösségi 
oldalakon adtak lehetőséget az embereknek a megnyilvánulásra. És 
különösen a , Volt egyszer egy Malév 1" rajongói oldal alapítóinak, akik e 
kötet címének az ötletét adták. 

Köszönetet mondok a Budapest Airportnak és Hardy Mihály 
kommunikációs igazgatónak, aki rendelkezésünkre bocsátotta történelmi 
jelentőségű felvételeit a Malév Boeing-flotta gépeiről, amint február 3-án 
elszállításukra várva felsorakoztak Budapest-Ferihegy betonján. 

Végül köszönetet mondok a Magyar Nemzet napilap kiadójának, amiért 
hozzájárult ahhoz, hogy újságírói munkám során szerzett élményeimet 
megoszthassam Önnel, Kedves Olvasó! 


Előhang, amelyben a szerző hiába szeretne, nem menekülhet a 
Történelem elől 


Nem szeretnék nagy idők tanúja lenni! — mondogattam gyakran 
gyermekkoromban, mert annyi öreg munkásmozgalmárt,  ellenállót, 
partizánt toltak elénk akkoriban, hogy egy életre elment a kedvem ettől a 


műfajtól. Évtizedekkel később, túl rendszer—, pálya-és családiállapot- 
váltásokon, rájöttem, a nagy idők tanújának lenni meglehetősen fárasztó 
dolog, és egyszerre vágyat éreztem, hogy inkább ágyban, párnák közt 
nyugodhassam. A sors fintora, hogy mindeközben a napilapos újságírói 
pálya jutott nekem, amelyben minden van, csak nyugalom nincs. 

A Malév az utóbbi néhány év alatt a szemünk előtt lett büszkén szárnyaló 
állami nagyvállalatból vergődő, a végsőkig eladósodott roncs, amely egy 
ködös februári reggelen végleg a földön ragadt. Bár annyi minden 
viszonylagos, mégis úgy éreztem, ez most az a pillanat, amikor ismét 
meglegyintett a nagybetűs Történelem. Eljöttek azok a bizonyos nagy idők, 
nemcsak a 66 éve működő cég, a munkahelyüket elveszítő pilóták, 
utaskísérők, nemcsak a repülőjegyük árát elbukó utasok életében. A 
rendszerváltás óta eltelt két évtized szomorú jelképe a tízmillió magyar 
közös tulajdonában lévő, adófizetői milliárdokból fenntartott, majd végül 
csődbe döntött légitársaság története. 

Újságíróként szorgos krónikása, magánemberként riadt szemlélője 
voltam a Malév agóniájának. Bár foglalkozásomból adódóan be- 
bekukucskálhattam a színfalak mögé, akadtak titkos informátoraim, részese 
voltam kisebb-nagyobb összeesküvéseknek, magam sem hittem, hogy eljön 
a pillanat, ami február harmadikán reggel 6 órakor megérkezett. Nagyfiam, 
aki egyik kétségbeesett sporttársától értesült nemzeti légitársaságunk 
csődjéről, azt mondta: ha ez megtörtént, ebben az országban minden 
megtörténhet. És én nem találtam nyugtató szavakat. 

Az itt következő oldalakon a Malév csődbe omlásának nem hivatalos, de 
annál személyesebb történetét követheti végig az olvasó. Úgy, ahogy csak 
azok látták, akik jelen voltak a fontos pillanatokban. Egy mesét sokféleképp 
el lehet mesélni. Azt remélem, hogy az én mesémet a csak kevesek által 
ismert dokumentumok és a személyes élmények hitelesítik. 

Jámbor Gyula 

A Magyar Nemzet újságírója 


Első fejezet, 
amelyben közvetlenül a reggeli kávé után csődbe megy a Malév 


Kora reggeli első kávéját iszogatva az ember, még ha hivatalból jól 
értesült is, nem tudja, — honnan is tudná? —, hogy történelmi napra ébredt. 
Ködös, sötét a reggel, ráadásul péntek, egy hosszúra nyúlt hétnek a vége, 
amely nekem, közlekedéssel foglalkozó újságírónak az elejétől a végéig a 
Malévról szólt. Még ujjaimban érzem az előző este, a már sokadik 
, rendkívüli" sajtótájékoztatóról írt tudósításom mondatait, idegeimben a 
nemzeti légitársaság körül egyre feszültebbé váló helyzet fáradtságát. 
Telefonom bekapcsolva, nem is annyira a mindenkori készenlét miatt, 
inkább a meteorológiai jóslatok érdekelnek, hogy meddig tart ki a zord 
hideg. 

Help! — kiált fel a most telefon, a Beatles-örökzölddel közölve, hogy nem 
rokon, nem is ismerős, hanem valaki kifejezetten munkaügyben keres. Az 
ördögbe! A kijelzőre pillantok: még nincs fél hét. A Malév kommunikációs 
kisasszonya van a vonalban, frissen, begyakorolt, tárgyilagos hangon közli 
a hírt: a légitársaság 6 órakor leállt, a sajtóközleményüket már elküldték, a 
hivatalos bejelentés 8 órakor az igazgatóság épületében, a Lurdy Házban. 

Babamm - rúg nagyot a szívem. Az első reflex a , hivatalból jól értesült" 
mesterségbeli sértődöttsége. Hogyhogy én ezt nem tudtam? Néhány órája 
csak, amikor a légitársaság elnöke még mindenkit azzal bíztatott, hogy a 
Malév mindörökké repülni fog — az orromnál fogva vezettek! Gyorsan átfut 
az agyamon, mit írtam előző este, ami ma, a Malév bezuhanása napján kerül 
az újságosstandokra. Mennyire váltam címlapos cikkemmel nevetségessé? 
Szerencsére viszonylag semleges a cím: az idővel fut versenyt a Malév. Hát, 
ami azt illeti, ezt a versenyt elveszítettük. 

A következő pillanatban azonban már, mintha tű szúrna meg, pattanok, 
idő van, cselekedni kell. Elsőként a fotós kollégát értesítem, legyen meg 
képben a történelmi pillanat. A főszerkesztő még ráér, ilyen korán nem 
akarom ugrasztani, de aztán csak rácsörgök, ne a reggeli híradóból tudja 
meg. 

Közben kinyitom a laptopot, valóban megérkezett a sajtóközlemény. Ez 
bizony immár történelmi dokumentum, ide másolom: 

A Malév Zrt. sajtóközleménye 

2012. február 3-án 06:00 órakor leállt a Malév 


Az Igazgatóság döntése alapján a kár minimalizálása érdekében 
elrendelték a magyar nemzeti légitársaság üzemszerű működésének 
beszüntetését. Ennek értelmében február 3-án 06:00 órától, 66 évnyi 
csaknem folyamatos működés után, nem szállnak fel Malév repülőgépek. 

, Sajnos bekövetkezett az, amitől a legjobban tartottunk, és aminek 
elkerüléséért mindent megtettünk. Bár az utóbbi napokig még volt remény 
az üzemeltetés folytatására, és az utasok bizalma töretlen volt, de az utóbbi 
napokban megjelent információk hatására a szolgáltató partnerek 
elvesztették bizalmukat, és egyik napról a másikra elkezdték előre kérni az 
általuk nyújtott szolgáltatások kifizetését. Ez olyan mértékben gyorsította 
fel a pénzkiáramlást, hogy mára már tarthatatlanná vált a légitársaság 
helyzete. Ismert az is, hogy a tulajdonos a legjobb szándéka ellenére az EU 
elmarasztaló határozatát követően nem tud további anyagi forrást 
biztosítani a működéshez. Mindezeket figyelembe véve az Igazgatóság úgy 
döntött, hogy elrendeli a magyar nemzeti légitársaság üzemszerű 
működésének beszüntetését. 

Valamennyi utasunktól elnézést kérünk." — jelentette be Limburger 
Lóránt vezérigazgató. 

A légitársaság utasait az ügyfélszolgálati munkatársak az alábbi 
telefonszámokon valamint e-mail címen tájékoztatják arról, hogyan 
utazhatnak el célállomásukra, illetve milyen lehetőségeik vannak a 
kártalanításra. 

Telefonon Magyarországról: 06-40-21-21-21 

Telefonon Külföldről: --36-1-802-11-11 

A telefonos ügyfélszolgálat 2012. február 29-ig érhető el. 

E-mailben: malev-Dmalev.com 

Miközben a meglepően szellős reggeli forgalomban a Lurdy Házhoz 
közelítek, pörgetem a fejemben az előző napok történéseit, ki-és 
bejelentéseit, amelyek a fenti levél ismeretében most mind-mind új 
értelmet, jelentőséget kapnak. Mert bár az eszével tudhatta, aki figyelt, 
hogy a sok elterelő szöveg mögött a kormányzati egy irányba, méghozzá a 
teljes bedőlés irányába mutatnak, sokan elhitték, elhittük, hogy titokban 
készült B-verzió, mentési terv, amely életbe lép, amint kimondatik a csőd. 


Valóban jól értesült forrásaim ugyan lehűtötték várakozásaimat, mondván 
most épp semmi jele az új, zöldmezős nemzeti légitársaság 
megalapításának, magam mégis némi kis esélyt adtam ennek. Mert: hátha? 

A Malév-igazgatóságon halotti csend, még a sajtótájékoztató helyszínét 
sem készítették elő időre, újabb jele az eluralkodó fejetlenségnek, amelyet 
az utóbbi napokban tapasztaltam. Aztán megnyílnak az ajtók, szállingóznak 
az újságírók, forgatócsoportok. A szakírók többnyire régi motorosok, úgy 
cukkolják egymást, mint az iskolás gyerekek. — Gyere, ülj ide mellém, de 
vigyázz, mert ma nem értem rá fürödni — ilyen és hasonló poénokkal 
múlatjuk az időt. A sajtótájékoztató, mint mostanában mindig, késve indul, 
akár a gép egy rossz légitársaságnál. És mint a vezérigazgatói 
közleményben, ezúttal is mi, újságírók vagyunk a ludasak: akik az 
agglomerációból jönnek, nem érnek ide időre, rájuk várunk. Hát várjunk, 
legalább kitárgyaljuk a Malév-vezérkart, amely az előző napokban 
rendkívüli sajtótájékoztatókon összevissza beszélt, egy szájból fújt hideget- 
meleget (elnök: Malév forever, vezérigazgató: holnap elfogy a pénz) aztán a 
következményeket igyekezett a médiára kenni. Hogy is írta Limburger 
Lóránt vezérigazgató: , az utóbbi napokban megjelent információk hatására 
a szolgáltató partnerek elvesztették bizalmukat, és egyik napról a másikra 
elkezdték előre kérni az általuk nyújtott szolgáltatások kifizetését". Aha, 
vagyis az újságírók a tehetnek mindenről, meg azok az üzletfelek, akik 
szerették volna megkapni a pénzüket! 

De közben mégiscsak megérkezik a Malév-vezérkar. Az operatőrök az 
ajtóhoz csoportosulnak. A rendezvényszervezők gyorsan visszateszik az 
asztalra az üdítős üvegeket, amit a fotósok gondosan eltakarítottak. A későn 
érkezett tévéstábok elhelyezik felségjelzéses mikrofonjaikat. A drámai 
pillanat hatása alatt a tisztségviselők gyászos komorsággal vonulnak be. 
Néma csend. Aztán Limburger Lóránt vezérigazgató síri hangon felolvassa 
a sajtóközleményt. A cég igazgatóságának elnöke, az optimista 
nyilatkozatairól elhíresült Berényi , a Malév repülni fog? János magyarázza 
a bizonyítványt. , Mi mindent megtettünk." Aztán záporoznak az újságírói 
kérdések: tegnap este még hogy a csudába nem tudtátok, hogy ma reggel 


leálltok? Megkérdeztem, hogy vegyek-e jegyet, és ti azt mondtátok, hogy 
bátran! 

(Illusztrációképpen ide illesztem a Malév hírlevelét, amely a csőd előtt 
egy-két nappal kapott egyik kollégám: Európai kalandozások! Foglaljon 
kedvére kínálatunkból már 29.900 — Ft-tól!) 
newsletterDnewsletter.malev.hu 

Mit mondtok most annak a hétezer embernek, akik Budapesten és a világ 
nagyvárosaiban érvényes jeggyel rendelkeznek, hogyan utaznak el, hogyan 
jönnek haza? 

Limburger és Berényi kínban van. Igyekeznek úgy fordítani a dolgot, 
hogy hősies tettnek tűnjön a leállás. Mert ha nem döntenek úgy reggel, 
hogy game over, akkor nem csak azt a gépet veszítjük el az adósság fejében, 
amit Tel-Avivban ott fogtak az éjszaka, hanem mindet. Akkor pedig nem 
lehet rövid úton visszaszolgáltatni a Boeing-flottát az amerikai lízing 
cégnek, ami további jelentős költséget jelent. Vagyis a leállást kimondó 
határozattal megmentettük a flottát a lízingcégnek? Hurrá! 

Szörnyű fél óra, kiderül, hogy a létező legrosszabb forgatókönyv valósul 
meg. Földön marad a Malév, a károsultak többségéről — értsd: a már 
októberig eladott jegyek több mint 700 ezer (!) vásárlójának kártalanításáról 
— igazából nem gondoskodtak. Majd a bankkártya-kibocsátók, majd az 
utazási irodák, majd a IATA! (Nemzetközi Légi Szállítási Szövetség) — 
mondta Berényi János. Utóbb sorra kiderül, egyik sem vállalja az 
összességében közel 40 milliárdos kár megtérítését. 

Eközben a Liszt Ferenc Nemzetközi Repülőtéren tömegjelenetek, egyéni 
és csoportos drámák zajlanak. Az utasoknak reggel hét óráig azt mondják, 
késik az indulás. Akkor aztán bejelentik, hogy törlik az összes járatot, a 
hangosbeszélőn több nyelven ismételgetik az információt. De mi lesz most? 
Átfoglalni, másik légitársasággal elutazni — erről nem állapodtak meg 
senkivel, a légitársaságok nem tudnak semmiről. Ahol van még szabad jegy, 
azt szívesen eladják: indulás előtti aranyáron. Aki 40 ezerért vett 
hónapokkal korábban Malév-jegyet Brüsszelbe, most vehet 120-ért másik 
gépre, miközben a jegyár visszatérítése — ezt is a helyszínen tudják meg a 
csalódott utasok — majd, egyszer, talán valamikor várható. A Malév dupla 


fedelű kommunikációjának köszönhetően egész délelőtt tódulnak az utasok 
Ferihegyre: bár minden tévéből, rádióból, már a csapból is a Malév csődje 
folyik, sokan csak a helyszínen szembesülnek a szomorú ténnyel. A nap 
folyamán többször csődöt mond a www.malev.com weboldal is. 

Amilyen készületlenül éri az utasokat a hír, olyan váratlan a Malév 
alkalmazottak számára is. Ők, akik aztán tényleg közelről láthatták, mi 
folyik a cégnél, az utolsó, sőt az utolsó utáni pillanatban is reménykednek 
valamiben. Valami váratlan fordulatra, égből pottyant happy and-re 
számítanak. Az nem lehet, hogy annyi szív hiába onta vért... Délelőtt 
állománygyűlés a hangárban. A vezérigazgató, az ottaniaknak csak ,,per 
Lóri" közli az egybegyűltekkel, hogy nincs tovább. Beszéde közben 
többször elsírja magát, de a hallgatóság szeme sem marad szárazon. 

A konkurenciát bezzeg nem éri váratlanul a Malév bedőlése. A Wizz Air 
megmenti a Malév utasait! A Ryan Air megmenti a Malév utasait! A 
Lufhansa, az Air Berlin, a KLM, a British Airways sorra jelentik be a 
járatbővítést, nagyobb befogadó képességű gépek beállítását, új járatok 
indítását. Eleinte még megható a nagy igyekezet, aztán lassan már-már 
komikus, hogy a MÁV, a Volán-társaságok, az Orangeways is bejelentkezik 
a Malév piacáért. — Figyeljétek, hamarosan valami taxistársaság is meg 
akarja menteni őket! — mondom a szerkesztőségben a kollégáknak. És lőn: 
ha nem is aznap, de hamarosan küldi közleményét az egyik nemzetközi 
autókölcsönző, Malév-jeggyel kedvezményt kaphat, aki nem repül, hanem 
inkább vezet Brüsszelbe, Párizsba, Amszterdamba. 

Eközben a menedzsment már a flottát kölcsönző ILFC (International 
Lease Finance Corporation) amerikai lízingcéggel tárgyal a gépek 
visszaadásáról. Súgnak a fülembe: figyelj, mert a Malév-pilóták nem 
vállalják, hogy utolsó útjukra, az írországi telephelyre repüljék a flottát. A 
gépindulás ebéd utáni időpontról egyre csúszik. Újabb füles, nem 
hősködésből nem akarnak repülni a pilóták, hanem mert nincs 
megszervezve a visszatérésük Budapestre. Öreg este lesz, mire sorban 
felszállnak Ferihegyről a kék orrú (blue nose) gépmadarak. Miként az egyik 
repülés-fan portál patetikus-bürokratikus híradása szól: ,a MA5212 
járatszámot viselő első, HA-LOU lajstromjelű 737-es nem veszi azonnal az 


irányt északnyugatnak, hanem egy balkör lerepülése után ismét megközelíti 
Ferihegyet, és méltó búcsúzásképpen 150 méter magasan áthúz a 31-es bal 
pálya fölött. A személyzet a torony, majd a közelkörzeti irányítás 
frekvenciáján köszöni meg a légiforgalmi irányítóknak a hatvanhat évnyi 
együttműködést." 


Második fejezet, 
amelyben kisfiúkból pilóták, pilótákból újra kisfiúk lesznek 


A légiközlekedés iparág, amely mozgásban tartja az üzletet, dollár- 
milliárdokat termel, munkahelyek millióit teremti és tartja el. Másfelől a 
repülés megunhatatlan gyönyörűség, izgalom, örök, bár sokak számára 
viszonzatlan szerelem. Mi a titka? Talán az ellentét, amely a repülés iránti 
vágy, és a légi út keltette zsigeri tiltakozás között feszül. A képzelet, a lélek 
fölfelé, a felhők közé törekszik, míg a test, az évmilliókon át fejlődött 
szervezet makacsul tiltakozik. Egysejtű korunktól sok tapasztalatot 
szereztünk a vízben, a szárazföldön, de a madár-lét hiányzik a repertoárból. 
Hiába tanultunk fizikát, hiába  eregettünk sárkányt,  hajtogattunk 
papírrepülőt, a mindennapi tapasztalatainkkal ellenkezik, hogy egy 
hatalmas vasdarab felröppen az égre — és ott is marad! 

A repülés hivatásosai, barátai és csodálói külön sarkot érdemelnek a 
különös szenvedélyek rabjainak csarnokában. Tudta Ön, hogy komoly 
meglett férfiak (a spotterek) órák hosszat ácsorognak a repülőterek kerítése 
mellé épített dombon vagy létra tetején, hátha megleshetik, netán le is 
fényképezhetik az arra járó gépeket? Tudta Ön, hogy más komoly férfiak 
íróasztaluknál ülve számítógépes programok segítségével repülőgépet 
vezetnek, miközben más hasonlóképp megszállott egyének ugyanakkor 
elvégzik ezeknek a csak képzeletben létező gépeknek a légi irányítását? A 
Budapest mellett épült Boeing-szimulátor nemcsak hivatásos pilóták 
továbbképzését szolgálja. Működési idejének jelentős részében megszállott 
repülőgép-fanok játszadoznak rajta, félóránként sok tízezer forintért. S 
akkor még nem is beszéltünk az ilyen-olyan ugrókról, a paplan-és 
sárkányrepülőkről, vitorlázókról, modellezőkről. És messze mindezek fölött 
száll az igazi nagygépes pilóta, (aztán már csak a vadászpilóták és 


űrhajósok következnek) akinek kézmozdulatait engedelmesen követi a 
soktonnás monstrum, bőg a sok ezer lóerő, s a háta mögött utazik több száz 
ember, aki rábízta néhány órára az életét. A repülés barátai közül némelyek 
hajlamosak alábecsülni a pilóták munkáját, hiszen ott a robotpilóta, a 
leszállást segítő elektronikák. Az ő figyelmükbe ajánlom azt a videót, 
amely Düsseldorf repülőtérének leszállópályáján készült egy oldalszeles 
napon. 

(http://www.youtube.com/watch? 
feature-player embeddedgtv-mMvLuUJFHYKk) 

Nos, mint látható, a földet érés kemény munka és egyáltalán nem lefutott 
meccs. Pengeélen egyensúlyoznak a gépek -— pont úgy, ahogy az 
utasfedélzeten, az ülésben lehunyt szemmel, miatyánkot mormolva 
érezzük... 

Ám ezek a komoly, sőt rettenthetetlen férfiak, a gépszörnyek idomítói is 
kénytelenek feladni a meccset időnként. Például ha nem a gép, hanem 
munkaadójuk, a légitársaság kerül légörvénybe. Ilyenkor e kemény 
emberek is sírva fakadnak, akár a bennük rejtőző kisfiú, aki valaha 
rácsodálkozott az égen úszó gépmadárra. 

A Malév-flotta utolsó útjáról Demeter Csabának, az egyik Boeing 737 
első tisztjének a leveléből idézünk, amely felkerült a Facebookra. A pilóta 
végül vállalta, hogy a gépet elviszi az írországi Shannonba, a lízingcég 
európai bázisára. 

, Mérhetetlen fájdalmat érzek legbelül és a mai napig nem tudom elhinni, 
hogy ez tényleg megtörtént. Megtörtént és ÍGY történt meg. Nagyon sokáig 
bíztam, reménykedtem abban, hogy lesz megoldás, de péntek reggel 
telefonra keltem, melyet először nem akartam elhinni. MEGÁLLT A CÉG:-:- 
( 

. . Elindultunk szépen egymás után, sorban elköszönve, hangsúlyozva a 
járatszám előtti hívójelet MALÉV. MALÉV. Jó érzés volt:-) Nem kellett 
időre menni, nem volt utas, csak mi ketten: a kapitány és az első tiszt. És a 
madár, a fehér madár kék orral, BLUE NOSE. 

.. Megálltunk egymás után, sorban guruló utakon, állóhelyeken, 
leállítottuk, kipakoltunk, kikapcsoltuk a fényeket. Sötétbe burkolóztak a 


gépeink. Szörnyű érzés volt, OTT KELLETI HAGYNI ŐKET. 
Torokszorító, fojtogató érzés volt elgurulni és felszállni. Mintha a 
szívünkből téptek volna ki egy darabot." 

Ha a marcona férfiakat így szíven ütötte a légitársaság kimúlása, 
sejthetik, milyen érzelmek szabadultak el az utaskísérő hölgyek körében! A 
ferihegyi Malév-irodák, öltözők bejáratát virágcsokrokkal, mécsesekkel, 
céges relikviákkal borították. Egy héttel a járatok leállítása után, egy 
szombat délutánon pedig több százan vettek részt a Malévért, a Malév 
emlékére rendezett békés felvonuláson. A menetben egyenruhába öltözött 
pilóták, utaskísérők, munkatársak és családtagjaik haladtak. A Lurdy-háztól 
a Malév jól ismert szignáljára indultak, a felvonulók többségén "Malév 
1946-2012" felirat volt olvasható. Számos pilóta egyenruhában jelent meg, 
és a hírügynökségi jelentések szerint a tömeg tarkállott a légiutas-kísérők 
jellegzetes kendőjétől, amely sötétkék alapon piros, fehér és zöld stilizált 
repülőket ábrázol. Az esemény hivatalos zárásaként a Gellért téren utoljára 
hangzott fel a Malév szignálja és a tér felett a menetet a Malév repülőklub 
négy, kötelékben repülő Cesna típusú repülőgépe köszöntötte, mire a tömeg 
integetett, éljenzett és tapsolt. 

Az érzelemhullám elöntötte a Malév egykori utasait is. Sok millió 
magyar állampolgár, aki valaha repülőre szállt, jó eséllyel a nemzeti 
légitársaság járatát választotta. Hatvanhat év nagy idő, két emberöltő: a mai 
nyugdíjasok közül sokan gyerekként ültek először repülőre. Magam is 
igazolhatom, életre szóló élmény volt a repülőtér sajátos szabályrendszere, 
a régi, ma 1-esnek nevezett terminálépület lendületesen szép, valahogy már 
struktúrájában a könnyed szárnyalást idéző kialakítása; a fedélzetre lépés, a 
furcsa zajok, szagok, az erőtől reszkető gép tömege; a légikisasszonyok 
kedvessége, a pilóta férfias fegyelme, zengő hangja a hangszóróban. Szinte 
minden blogon, fórum topicban előkerül, hogy idegenből megtérve, a 
magyar légitársaság fedélzetére lépve nagyon sokan úgy éreztük, 
hazaérkeztünk. Magyar szó, magyar ízek, magyar újságok — egy kis haza a 
nagyvilágban. 

A Malév-alkalmazottak tudták ezt. Azt is, hogy a repülőre szállók 
többnyire a mindenkori társadalom krémje, kiválasztottak, külön kaszt. Tíz- 


tizenöt éve még inkább így volt, mint ma, a fapadosok korában. Az állami 
légitársaság is külön kasztot képviselt az állami vállalatok sorában. Ma, 
miközben siratják a munkahelyüket, a malévosok olyan értékekről 
beszélnek, mint családias hangulat, összetartozás, generációkon át egy 
céghez kötődés —, ami már-már kuriózum a XXI. századi, egyik napról a 
másokra élő cégek gyakorlatában. Nem csoda, hogy egész oldalas hirdetést 
adnak fel az egyik napilapban, sok száz arcképből kirakott óriás szívet. 

http://www.metropol.hu/gazdasag/cikk/344532 

Érzelmek? Persze nemcsak szeretetet, szánakozást váltott ki a légi csőd. 
Némely kommentelő kárörvendő mondatokra ragadtatta magát. A 
kohászok, a bányászok már húsz éve mentek a levesbe. Örüljenek, hogy 
mostanáig tartották őket — a mi pénzünkön. Pilóta? Ha a földön marad, 
sofőr a neve. Sztyuvi? Nem inkább hostess, pincérlány? A repülésben 
dolgozók védettségét, elkülönülését, és mi tagadás: jó fizetését is 
nehezményezik a névtelen levélírók. De hát Magyarországon élünk, és ez is 
hozzátartozik a képhez. 


Harmadik fejezet. 
amelyben pénzről, pénzről, és megint csak pénzről lesz szó 


Amikor a nemzeti légitársaságról, vagyis egy állami vállalatról, 
közpénzből fenntartott szervezetről beszélünk, tudnunk kell, mit visz, és mit 
hoz a konyhára. A csődöt követő napokban a kormány nyilvánosságra 
hozta, hogy 2011-ben több mint 25 milliárd forint állami támogatást 
juttatott különféle jogcímeken a Malévnek. Az azt megelőző évben is 
hasonló nagyságrendű pénzek kellettek a kékorrú flotta levegőben 
tartásához. 

Malév pénzügyi eredményei, milliárd forintban, 2001-2010: 

Mint a mellékelt adatokból kitűnik, az elmúlt bő évtizedben a 
légitársaság különböző mértékű, de rendre  öt-tíz-húsz milliárdos 
nagyságrendű veszteséget termelt működése során. Hogy ez sok vagy 
kevés, az persze megítélés kérdése. Ha a bérből és fizetésből élő, személyi 
jövedelemadót, valamint brutális járulékokat fizető munkavállaló-adófizető 
polgár szemszögéből nézzük, minden feleslegesen kifizetett adóforint sok. 


Ha mellétesszük, hogy a légitársaság közvetlenül két és fél, közvetve jó 
néhány ezer embernek adott munkát, ugyanennyi családnak megélhetést, 
efelett 500 kis-és középvállalkozásnak megrendelést vagy 60 milliárdnyi 
értékben, a költségvetésbe pedig adó és egyéb befizetés formájában 
összesen nagyjából 70 milliárd forintot juttatott évente, akkor már 
árnyaltabb a kép. 

Emellett a Malév a ferihegyi repteret üzemeltető Budapest Airport Zrt. 
egyik legjelentősebb partnereként forgalmának mintegy 40 százalékát 
biztosította. Évente 15 milliárd forintot fizetett ki légiközlekedési bevételek, 
ingatlanbérlet, kiskereskedelmi bérlet jogcímen. A Malévnak köszönhetően 
meghatározó árbevételhez jutott a légiirányítást végző HungaroControl is. 
A Malév biztosította a cég éves teljes árbevételének 10 százalékát, amely 
2010-ben több mint 9 millió euró, azaz mintegy 2,5 milliárd forint volt. 
Mindemellett a légitársaság számos, nehezen számszerűsíthető előnyt is 
jelentett az ország számára. A hazánkba látogató turista a társaság 
szolgáltatásait . igénybe véve találkozott először a magyaros 
vendégszeretettel, a hazai borokkal, pálinkákkal és a népszerű turisztikai 
látványosságokról szóló ismertetőkkel. Külföldi vállalatok beruházási, 
befektetési döntéseinél kiemelt szempontként merül fel az, hogy az adott 
ország egy napon belüli elérhető-elhagyható legyen. A Malév közvetlen 
járatai biztosították ezt a lehetőséget. 

Mindez persze nem jelenti azt, hogy a Malév szakmai, gazdálkodási 
értelemben ne működhetett volna jobban is. Gyakran idézik azt az 
összehasonlítást, hogy a társaság 2010-es 88 milliárdos bevételéhez 13,5 
milliárdnyi bérköltség járult. Ugyanebben az évben a Wizz Air 135 
milliárdot lapátolt össze, de csak 3 milliárd bérköltséggel. Tudjuk, nemzeti 
légitársaságnak lenni összetettebb feladat, mint fapadosként csak a jóba 
repülni, de a kontraszt így is túl éles. Persze az állami tulajdonlás, a 
politikának való kitettség, a közvetlen üzleti szempontok mellett — felett? — 
a gyakran korrupt, zsákmányszerző vezetők is hozzájárultak a milliárdos 
veszteségek kialakulásához, a vagyon feléléséhez, a versenyképesség 
hiányához. Egy másik kötet témája lehetne, hogy az állami vállalatok 
miként váltak az elmúlt bő húsz évben a pártok kifizető helyévé, kádereik, 


valamint azok rokonai, barátai és üzletfelei jól fizetett nappali 
melegedőjévé. Beszédes adat, hogy míg 1954 és 1990 között, tehát 36 év 
alatt mindössze öt vezérigazgatója volt a társaságnak, addig 1990 és 2011 
között mintegy húsz vezető fordult meg a Malév élén. A kinevezések 
gyakran minden szakmai alap nélkül, pusztán a politikai lojalitást 
figyelembe véve történtek meg, így a kinevezettek az esetek döntő 
többségében nem rendelkeztek repülési üzleti irányítási szakmai 
tapasztalattal — olvasható a Malév Fehér Könyvében. Az egymást követő 
vezérigazgatók leginkább rövidtávra terveztek és rendre szembementek 
elődeik döntéseivel, stratégiájával. 

Viszont igyekeztek megszolgálni a fizetésüket. Egy légitársaságnak annyi 
mindenre szüksége van a működéséhez: kerozintól műanyag kiskanálig, 
fedélzeti magazin szerkesztésétől piaci szakértésig. Aki a tulajdonos 
államot képviseli, megszabhatja, ki legyen a vezető, emez pedig igyekszik 
megbízói kedvében járni. Ez a feudális jellegű függés képlete ma 
Magyarországon. És bár pártok és kormányok változnak, az egykori 
osztálytársak, a szépreményű rokon gyerekek, a mindenkori üzleti cápák 
így is, úgy is megtalálják az utat az állami finanszírozású cégek 
döntéshozóihoz. 

Veszteség? Nem baj, van a költségvetésben elég pénz. Ha nincs, akkor 
meg eladunk a cég vagyonából ezt-ezt. A Malév 2001 végén kótyavetyélte 
el az 50 százalékos Hyatt Regency (korábban Atrium Hyatt) tulajdonrészét 
a Pannónia Hotels Rt-nek. A tulajdonrész eladása azért is volt hibás döntés, 
mivel az ingatlan számottevő nyereségtermelő lehetőséget rejtett magában. 

A légitársaságok le-és felszállási jogai, az úgynevezett slotok komoly 
értéket képviselnek, mert a túlzsúfolt repülőtereken egyre korlátozottabb 
számban állnak rendelkezésre. A Malév ugyanakkor még a slot- 
kereskedelem beindulása előtt, 2006-ban eladta a londoni Heathrow 
repülőtérre szóló leszállási résidejét — amely egyébként az egyik 
legkeresettebb ilyen volt a piacon — a British Airwaysnek, s ezzel kiszorult 
a másodlagos Gatwick repülőtérre. Ez a kiárusítás egy egyszeri, mintegy 2 
milliárd forintos bevétel fejében hosszabb távon egyértelmű 
versenyhátrányt jelentett a Malévnak — olvasható a Fehér Könyvben. A cég 


pénzügyi szorultságában 2005-ben ötmilliárd forint készpénzért és a 
budapesti repülőteret üzemeltető Budapest Airport Rt. felé fennálló mintegy 
2,6 milliárd forint tartozás leírása fejében eladta értékes üzemanyagtöltő- 
üzletágát a Budapest Airport Rt-nek. A tranzakció ugyan egyszeri bevételt 
biztosított a Malévnak, közép-és hosszú távon azonban jelentős károkat 
okozott. Végül szólnunk kell arról is, hogy rendelkezett-e a Malév üzleti 
értelemben működőképes, távlati kitekintésű piaci stratégiával, illetve hogy 
ezek miért nem valósultak meg. Az elmúlt bő egy évtizedben a légiipart 
számos megrázkódtatás érte. A 2001-es new-yorki terrortámadás 
alapvetően átalakította a légi közlekedés biztonsági szabályait és 
gyakorlatát. Az olajár-ingadozás is többször alaposan megrostálta a piacot. 
És megjelentek, majd rohamosan piacot foglaltak a low cost, magyarul — 
tévesen — fapadosnak nevezett, valójában alacsony költségekkel működő 
légitársaságok. Mindezek hatására teljesen átalakult az európai piac. A 
hagyományos légitársaságok közül — amelyek egyébként sok tekintetben 
alkalmazkodtak a fapadosokhoz, például az internetes foglalások, a jegyár- 
képzés, a fedélzeti szolgáltatások lecsupaszítása tekintetében — csak a 
legerősebbek maradtak életben a piacon. A kisebbek vagy bemenekültek a 
három nagy: a Lufthansa, az Air France, a British Airways egyikének a 
szárnyai alá, vagy a puszta fennmaradásukért küzdenek. 

Ezekre a nagy jelentőségű változásokra a Malév nem, vagy nem 
megfelelően reagált. Az internetes foglalások rendszerére például csak az 
utóbbi időkben tért át, holott a versenytársaknál jó néhány éve bevett 
gyakorlat. Az orosz privatizációs kaland idején a stratégia arra alapult, hogy 
a keleti, netán távol-keleti orosz területekről érkező gépek utasai 
Budapesten szállnak át európai járatukra. Ezt a célt fejezte ki a , légihíd", 
airbridge kifejezés. Orosz átszálló utasokból azonban sokat nem láttunk 
Ferihegyen 2007 és 2009 között. A német pilótából lett vezérigazgató, 
Martin Gauss idején a fapadosok jegyáraival versengett, és így minden 
egyes széken pénzt veszített a nemzeti légitársaság — nem csoda, hogy épp 
egy fapados, a Wizz Air jelentette fel a Malévet az állami támogatások 
miatt Brüsszelnél. 


A hihetetlen fordulatra, azaz a Malév működőképes üzleti modelljének 
megvalósítására 2011-ig kellett várnunk. Tizenöt-tizenhét év veszteséges 
gazdálkodás után ugyanis tavaly a cég üzemi szinten — azaz a napi 
működést illetően — képes volt ha nem is nyereségesen, de nullszaldóhoz 
közelítve elketyegni. A csodát a kereskedelmi vezérigazgató-helyettes, 
Gergye Ottó tette. A nyugatra szakadt magyar családból származó, hazafias 
érzelmektől fűtött, ám nagyon racionálisan gondolkodó fiatalember 
szakított a filléres Malév-jegyek gyakorlatával. Örömömre szolgált, hogy 
többször beszélgethettem Ottóval, és ezek során elmagyarázta, nem az 
egyes jegyek ára a fontos a légitársaság szempontjából, hanem a gépenkénti 
árbevétel. És nem mindegy az sem, hogy azt kevés drága, vagy sok olcsó 
jegyből rakja össze a cég. Gergye Ottó ezért arra törekedett, hogy minél 
több üzleti utast csaljon a fedélzetre, és nem a minél több eladott jegy 
lebegett a szeme előtt. Tavaly év elején kezdte a munkát, és a nyár végén 
már látszott fáradozása gyümölcse. A Malév emelkedő jegyár-bevételeket 
produkált, miközben versenytársai küszködtek. A  Malév-csodára 
felfigyeltek Európában: Ottó kezét akkor szoríthattam meg utoljára, mikor 
január utolsó napjaiban már csomagolt. Gratuláltam neki új állásához, az 
Air Berlin, a  Lufthansa-csoport tagjának kereskedelmi vezetői 
kinevezéséhez. Amikor Ottó elment, a Malév hajója már léket kapott, és a 
vízvonal alatt akadálytalanul ömlött befelé a víz. De a cég vezetői ezt még 
nem látták szükségesnek közölni a nagyvilággal. . . 


Negyedik fejezet, 
amelyben nagyítóval keressük a felelősöket 


Volt egyszer egy Malév, ám most már csak a felszámoló biztosok 
lakmároznak a tetemén. Ki tette ezt? Ki a felelős mindezért? A 
legkézenfekvőbb válasz az, bármilyen furcsa, hogy mi vagyunk, 
mindannyian. Hát ki küldte az állami vállalatok élére a pártembereket? 
Természetesen az éppen aktuális kormánykoalíció politikusai. És ki 
szavazott a kormánypártokra? Na, ugye, hogy mi, mindannyian? Persze ha 
mindenki felelős, nem felelős senki sem. Szűkítsük a kört! 


A Malév a Fidesz-KDNP kormány fennállása idején ment csődbe. 
Nézzük először a mostani kormány felelősségét. Nem vitás, hogy a nehéz 
helyzetben volt, hiszen a reprivatizáció után egy súlyosan eladósodott és 
mozgásterét tekintve is korlátozott helyzetben lévő céget örökölt. Mit tett? 
A külső szemlélő számára úgy tetszik, nem sokat. Fizette a cég 
veszteségeit, amíg az EU meg nem elégelte, és törvénytelennek nem 
nyilvánította az állami támogatásokat. Ráadásul az Európai Bizottság 
határozatának bejelentésekor, vagyis január elején a magyar kormány 
különféle vitás ügyek miatt épp perben és haragban állt az eurokratákkal. 
Nemhogy. elnézésre, jóindulatra nem számíthatott, de az ember érzése 
éppen az volt, hogy Brüsszelben bosszúból egy jókorát csípnek az Orbán- 
kormányon a Malév-verdikttel. Ha fájdalmat akartak okozni, sikerült: a 
kormány feltette a kezét, meghozta a legszükségesebb, mintegy , higiéniai" 
intézkedéseket a csődvédelemmel és a reptéren rekedt utasok jegyárának a 
garantálásával, és tétlenül nézte végig, hogyan hull a semmibe a nemzeti 
légitársaság. Valahol azt olvastam: lekapcsolták a lélegeztető gépről. 

Persze ez már a végjáték volt, a vég legvége. S a vég kezdete? Amikor 
Fellegi — Tamást, az oroszokkal, kínaiakkal tárgyaló minisztert 
elküldték/hagyták elmenekülni? Igaz, a kínai kapcsolat, a  Hainan 
légitársaság szakmai befektetőként való megjelenése már tavaly év végén, 
Fellegi pekingi útján kútba esett. Vagy talán már korábban is, csak a 
kívülállók számára akkor vált nyilvánvalóvá. Az ősz folyamán ugyanis 
jómagam -— bennfentes információk alapján — arra számítottam, hogy 
hamarosan bejelentik az Új Malév projektet. Igenis készült terv új, 
zöldmezős nemzeti légitársaság megalapítására, a régi cég bedöntésével, az 
adósságok minimalizálásával. Akkor úgy tudtam -— és ezt akkor rajtam kívül 
legfeljebb néhány tucat ember tudta csak az országban —, az orosz kormány 
elfogadta azt a tervet, hogy ha csődbe megy a Malév, akkor a magyar 
kormány ellentételezi a VEB Bank kárát. (Emlékezetes, hogy a Malév 
2007-es privatizációja alkalmával Borisz Abramovics akvizícióját a 
Vnyesekonombank (VEB) finanszírozta, majd az üzletember csődje után a 
Malévet birtokló Airbridge Zrt. részvénypakkját a VEB kapta meg. A 
magyar kormány 2010-ben visszavásárolta a légitársaság 95 százalékos 


tulajdonrészét, de az 5 százaléknyi részvény birtokában a VEB 
megtorpedózhatott minden 50 millió forintnál nagyobb értékű tranzakciót.) 
Csakhogy mindehhez komoly, tőkeerős befektetőre volt szükség. A Hainan- 
ra osztották ezt a szerepet, ám a kínai cég Magyarországon állomásozó 
küldöttsége lassan haladt a tárgyalásokkal. Utólag derült ki, miért nem 
tetszett nekik az üzlet. A Malév európai légitársaság státusza biztosította, 
hogy a cég gépei a kontinens városaiban szabadon használhatták a 
repülőtereket , (Open  Sky-egyezmény) Az újonnan létrehozandó 
légitársaság csak akkor volt vonzó bármilyen, Európán kívüli befektető 
számára, ha megkapja ezeket a repülési jogokat. Ehhez 51 százalékos 
tulajdoni többségben kellett lenniük a cégben az európai tulajdonosoknak. 
Erre a szerepre a magyar nagyvállalkozót, Demján Sándort kérte fel a 
kormány. A többségi tulajdonosnak persze többségi tőkerésszel is kell 
rendelkeznie a cégben, különben csak névleges tulajdonos, azaz stróman. 
Úgy informáltak, Demján nemcsak hogy nem kívánt tőkét juttatni a 
létesítendő magyar légitársaság számára, de elszámolási vitába keveredett a 
leendő partnerrel. A kínaiaknak ez túl sok volt. Már a tulajdonosi bújócska 
sem tetszett nekik, de az üzleti partner makacssága végképp betette a kaput. 
Udvarias levélben megköszönték a miniszternek és a vállalkozónak a 
lehetőséget, majd szélsebesen távoztak Magyarországról. Fellegi Tamás 
pedig itt állt megfürödve, befektető nélkül. A Malév sorsa ekkor dőlhetett 
el, az uniós határozat, hogy fizessen vissza a cég százmilliárdos összeget, 
csak rányomta a pecsétet a cég halálos ítéletére. 

Lehet, hogy a reprivatizált Malév megmentéséhez csodát kellett volna 


tennie a jelenlegi kormánynak. A csoda azonban — ezt higgadtan 
megállapíthatjuk - elmaradt. Ha hibáztak, ebben érhető tetten a 
felelősségük. 


Nagyobb játéktérrel rendelkeztek a jelenlegit megelőző koalíciók. 
Európai uniós csatlakozásunk idején a Medgyessy-kormány volt hatalmon, 
majd jött a két Gyurcsány-kabinet. Azok az uniós versenypiaci szabályok, 
amelyekre hivatkozva most elmeszelték a magyar légitársaságot, 2003 óta 
ismertek és érvényben vannak. Ha a már akkor is veszteséges Malévet 
életben akarták tartani, magángazda után kellett nézniük az állami 


tulajdonosoknak. Az ismételt privatizációs pályázatokra azonban nem 
jelentkezett ígéretes, tőkeerős befektető. Az Airbridge-nek valójában 
egyetlen huncut garasa sem volt, de rendelkezett a VEB ígérvényével. Hogy 
a magyar kormány milyen megfontolások, hátsó szándékok és magán 
üzletek reményében konstruálta ezt a privatizációt, még ma sem világos 
egészen. Az tény, hogy 2007-ben Borisz Abramovics több kisebb-nagyobb 
oroszországi légitársaság tulajdonosa volt. Azt azonban, hogy ezek 
valójában hoztak-e pénzt, és ha igen, akkor kinek, azt itt Magyarországon 
és a Pénzügyminisztériumban senki nem tudhatta pontosan. A Malévet 
tehát rábízták egy üzletemberre, aki azt állította magáról, hogy ért a légi 
közlekedéshez, és van pénze átvállalni a Malév már akkor is tetemes 
adósságát. Valójában egyik feltételnek sem felelt meg a kiszemelt vevő, 
hiszen az adósságok mellé további adósságokat csinált, és saját pénzt — 
leszámítva 200 millió forintot, a Malév jelképes vételárát — nem 
kockáztatott. 

A Malévet megvásárló Airbridge többségi tulajdonosa két magyar 
magánszemély, Költő Magdolna és Kiss Kálmán voltak. Mindketten az 
akkor kormányzó politikai erők bizalmi emberei. Költő korábban az állami 
vagyonkezelő megbízottjaként a Malév tulajdonosi testületének tagja, 
emellett élet-és üzlettársa a szocialista nagykutyákkal közeli kapcsolatot 
ápoló Szabó Andrásnak, a Resonator nevű cég tulajdonosának. Ez a 
Resonator fontos szerepet kapott a Malév privatizációjának előkészítésében. 
Kiss Kálmán pedig magas rangú határőr tisztként még a rendszerváltás 
előtti idők révén kötődött a  szocialistákhoz. Mindkét magyar 
magánszemélyre igaz, hogy valódi tőkét nem vittek az Airbridge-be, azaz 
stróman szerepet vállaltak. De az, hogy Abramovics miként biztosította 
lojalitásukat, csak a közelmúltban előkerült céges iratok fedték fel. A 
birtokomban lévő kétnyelvű (magyar és orosz) szindikátusi megállapodás 
és a hasonlóképp készült , Óvadéki és vételi jogot alapító szerződés? 
értelmében a két magyar tulajdonos közül a lényegesen nagyobb részt 
birtokló Kiss Kálmán részvényeit — megvásárlása után azonnal — eladta a 
Bagema Limited, a Brit Virgin-Szigeteken bejegyzett off shore cégnek. Azt, 
hogy az adóparadicsomban bejegyzett Bagema kinek az érdekeltségében 


van, jótékony homály fedi — éppen ezért hozták létre —, személyes 
találkozásaink egyikén azonban Borisz Abramovics nem is igyekezett olyan 
látszatot kelteni, mintha nem lenne köze hozzá. Így is erősen nehezemre 
esett, hogy ne mosolyogjak, amikor azt fejtegette, hogy Kiss Kálmán nem 
volt stróman, és az a bizonyos óvadéki szerződés valójában egy 
kölcsönügylet biztosítéka volt. Borisz Abramovicsról és , magyar 
hangjáról", Leonov Péterről külön meg szeretnék emlékezni ezeken az 
oldalakon. 

A Malév egykori tulajdonosát és ügyeinek irányítóját manapság 
valamiféle misztikus felhő veszi körül. No, nem arra gondolok, hogy a 
magyar sajtóban rendszeresen összekeverik Roman Abramoviccsal, a brit 
bajnokságban éllovas Chelsea focicsapat, valamint fél Szibéria, illetőleg a 
világ — leghosszabb  jachtjának, legdrágább villájának, stb. stb. 
tulajdonosával. Borisz hozzá képest kispályás, de annyira azért fontos 
személy, hogy bizonyos sajtóértesülések szerint két kontinens rendőrsége 
száguldjdon a nyomában. Olvasván ezeket a híreket, találkozásaink 
alkalmával igyekeztem jól körülnézni, mustrálgattam Boriszt is, de se az 
ajtó mögött, se a mellényzsebéből kilógva nem láttam egy fia 
kalasnyikovval felszerelt gorillát sem. Azt is el kell mondjam, 
találkozásaink fényes nappal, a magyar ügyvédi kar doayenjének 
nagykörúti irodájában estek, és nem követtek szirénázó rendőrautók sem 
érkezésemkor, sem távozásom alkalmával. Nem tagadom, hogy mikor 
legutóbb láttam, Borisz meglehetősen nyomott, mondjuk úgy, megrendült 
hangulatban volt. Akármi is történt, a Malévre, mint élete egyik legnagyobb 
vállalkozására tekintett, és csődjéről úgy beszélt, mint amikor egy közeli 
hozzátartozónk távozik el. Azt mondta, a legjobbakat kívánja a cég kiváló 
szakembereinek, akikre mindig jó szívvel fog emlékezni. Mindezt nagyon 
halkan, és az asztal peremét nézve mondta, ami pedig éles ellentétben állt 
azzal a magatartással, amit korábban, például a Malév megvásárlásának 
bejelentésekor tanúsított. Merthogy az élet úgy hozta, ott voltam 2007 
februárjában azon a sajtótájékoztatón is, az egyik legelegánsabb belvárosi 
szálloda különtermében, ahol bejelentették, illetve ünnepélyesen alá is írták 
a Malév privatizációs szerződését. Borisz határozottan és energikusan 


beszélt arról, miként fogja felvirágoztatni a magyar légitársaságot. A mi 
szemünkben Borisz Abramovics akkor a titokzatos orosz mágnás, bogaras 
, tubel-papa? volt, aki zsebébe nyúl, hogy megmentse nekünk a szegény, 
öregecske Malévot. Akinek egyetlen csettintésére milliárdok indulnak el az 
egzotikus keleti kincstárakból, hogy a mi kis légitársaságunk, s a haza 
fényre derüljön. Most, utólag visszanézve az akkori időkre, Borisz 
szemében éppen mi lehettünk a kívánatos, gazdag, közép-európai 
vadászmező, mert ő már akkor tudta, amit mi nem, hogy nekünk még 
sokszor a zsebünkbe kell nyúlnunk, ha azt akarjuk, hogy legyen nemzeti 
légitársaságunk. Abramoviccsal és Leonov Péterrel, a Malév 2007-2009 
közötti vezérigazgatójával többször beszélgettünk arról, hogyan látják, mi 
volt a baj a Malévvel. Leszámítva a szinte elkerülhetetlen , minden cigány a 
maga lovát dicséri-effektust", az orosz üzletember joggal mutathat rá 
utólag, 2007-ben egy kiürített, kirabolt céget vettek át, és hogy az 
irányításuk idején a jegyárbevétel nőtt, a veszteség csökkent. Persze egy 
ilyen nagy cég esetében sok az évekre előre meghatározott költség, mint 
például a flottaszerződések, amelyeket jellemzően tíz évre kötnek, de 
számos más áthúzódó hatással is számolni kell. Két év nagyon rövid idő 
szinte bármilyen változáshoz — kivéve a kereskedelmi politikát, mert az, 
mint korábban Gergye Ottó esetében láttuk, egy éven belül is jelentős 
eredményeket hozhat. A korábban idézett Fehér Könyvben rámutattak 
Abramovics néhány trükkjére, mint a nagy értékű tanácsadói szerződésekre, 
amelyeknek — állítólag — önmaga voltak a kedvezményezettje, vagy a 
catering-szerződésre, amely harminc évre bebetonozott egy beszállítót. 
Borisz és , magyar hangja", azaz bizalmas körben tolmácsa, Pjotr persze 
cáfolni igyekeznek mindezeket. Az azonban tény, és nem is vitatja senki, 
Abramovicsnak sikerült végrehajtani azt a bravúrsvindlit, hogy — szinte — 
egyetlen fillér nélkül vett meg egy százmilliárdos forgalmú légitársaságot, 
és a bankkölcsönt, amelyből finanszírozta, visszaterhelte a cégre, azaz az 
eredeti . tulajdonosra. Vagyis végülis ránk, magyar adófizetőkre. 
Tulajdonképpen mi vettük meg neki a Malévot. A Gyurcsány-Veres 
kormány felelőssége, hogy engedte, lehetővé tette, ki tudja, talán támogatta 
is ezt a svindlit. Például azért, mert közvetlenül nem pénzelhették a Malévot 


— az EU viszont most részben épp emiatt rótta ki szigorú büntetését. A 
Bajnai-Oszkó kormányról legfeljebb annyit mondhatunk, ambíciója csak 
addig terjedt ki, hogy megpróbálják pontozásos vereségre kihozni a 
meccset, ahol valójában kiütés várt ránk. 

A Malév bedőlésének nagy vesztesei a magyar adófizetők, azaz mi 
vagyunk — másfelől viszont kétségtelenül a VEB bank, amelynek több mint 
30 milliárd forintnyi eurója bánja Borisz játékait. Ha van kitől-mitől tartania 
az egykori légitársaság-tulajdonosnak, úgy sejtem, nem az Interpol, hanem 
ez a Vlagyimir Putyin elnökölte pénzintézet lehet. 


Ötödik fejezet, 
amelyben keresztet vetünk a Malévre, de félő, velünk tartanak a 
jegytulajdonosok is 


Van-e élet a Malév után? Természetesen van, a nap rendre felkel és 
lenyugszik. A Malév leállt, a gépeket elvitték, a legöregebbeket egy 
amerikai bázison már darabokra szedték. A cég felszámolása elindult, 
vagyon szinte semmi, adósság nem is 60 milliárd, mint az utolsó 
sajtótájékoztatókon elhangzott, hanem a duplája, 120 milliárd forint. A 
dolgozók bérkövetelése a közterhekkel együtt meghaladja a 8 milliárd 
forintot — ezt kellene első körben kielégíteni a törvények értelmében. A 
hitelezők minden bizonnyal hoppon maradnak, mint azok a jegyvásárlók is, 
akiknek nem a cég leállásának napjára, hétvégéjére szólt a jegyük. 
Messziről jött emberek mesélgettek ugyan tündérmeséket, hogy bizonyos 
országok bizonyos pénzintézetei az általuk kibocsátott kártya tranzakciójára 
garanciát vállalnak, és már ki is fizették a Malév-repülőjegy árát — de ezeket 
a történeteket fogadjuk legalábbis fenntartással. Magyarországon 
ugyanezen bankok leányvállalatai nem sietnek kárpótolni a jegyvásárlókat. 

A ferihegyi repülőtéren már nem tolonganak hoppon maradt Malév- 
utasok, sőt, meglehetősen kihalt mostanában. A Malév adta a teljes reptéri 
forgalom 40 százalékát, a 2-es terminál forgalmának nagyobb részét. A régi 
repülőtéren, az 1-esen ugyanis a fapadosok jönnek-mennek. Rendeződni 
látszik a Budapest Airport privatizációs szerződésében a forgalom kiesésére 
vonatkozó állami garancia kérdése is. Bár a kormány — köztünk szólva nem 


túl bölcsen — nagy felhajtást csapott a reptéri privatizációs szerződés 
záradéka körül, a szaktárca és a reptérkezelő inkább megegyezésre 
törekszik. Igaz, hogy ennek a meccsnek még nincs vége. Ha Ferihegy 
forgalma tartósan visszaesik, az Airport bajba kerülhet, és nem tud máshoz 
fordulni, mint a magyar kormányhoz. 

De visszaesik-e valóban az utasok száma? A nagy hangú Ryan Air szerint 
a fapadosok már gyakorlatilag be is töltötték a Malév által hagyott űrt. 
Bizonyos irányokban lehet, hogy így lesz, de a Budapest Airport véleménye 
szerint évi másfél millió átszálló utas mindenképpen és végleg elveszett. 
Ezek olyan kelet-európai, balkáni, közel-keleti járatokkal utaztak, akik 
Budapesten szálltak át európai városokba induló repülőgépeikre. Ezt a 
hálózatot, amit a Malév az utóbbi tíz évben épített ki fáradságos munkával, 
és amelyet sem a fapadosok, sem a nagy légitársaságok nem irigyeltek el 
tőle, most nem pótolja senki. Ezeket a városokat a Malév afféle misszióként 
repülte, mert a magyar multik (Mol, I-kom, OTP) munkatársai számára 
fontos volt, hogy átszállás nélkül, egy nap alatt elintézhessék tárgyalásaikat. 
Ezek a menedzserek ezentúl kénytelenek lesznek autóba ülni vagy 
átszállással megközelíteni partnereiket. 

A Malév leállásának azonban vannak ennél is  vészjóslóbb 
következményei: napokon belül kiderült, hogy Budapest interkontinentális 
járatok nélkül marad. Tavaly még két légitársaság — a Delta és az American 
Airlines — versenyzett az New Yorkba utazók kegyeiért, és beindult a 
Budapest-Peking is, de ma már egyik sem működik. Azoknak lesz igazuk, 
akik azt jósolták, hogy nemzeti légitársaság nélkül Budapest 
másodosztályú, vidékies hely lesz? Liszt Ferenc Nemzetközi Repülőtér 
helyett Ferihegy-alsó? 

Másfelől viszont itt ölik egymást halomra a fapadosok, a Wizz és a Ryan 
elkápráztatnak az ingyen, szinte ingyen és fillérekért kínált jegyeikkel. 
Lehet, hogy most jön ez az igazi kánaán, és eddig nem lehetett igazi 
verseny és a Malév túlsúlya miatt? 

És persze mi sem kerülhetjük meg a kérdést, lesz-e élet a halál után? 
Lesz-e Malév 2.0 a Malév 1.0 után? Lennie kell — sugallják a lelkes civil 
kezdeményezések, a rajongói oldalak, a kezdőtőkét összekalapozni remélő 


aktivisták. Sok erőt, türelmet hozzá! (Gao Jian budapesti kínai nagykövet 
szerint hazájában 800 millió inget kell gyártaniuk ahhoz, hogy egyetlen 
Airbus repülőgépet vásárolhassanak. Hölgyeim, elő a varrógépekkel!) 
Bizonyos hírek arra utalnak, hogy a kormány szívesen elősegítené egy új 
légitársaság létrejöttét, és ezért a miniszterelnök megbízottai és önkéntes 
légügyi szakértők most világszerte vállalkozót keresnek. Felröppent a hír, 
hogy az Egyesült Arab Emirátusokkal tapogatózó tárgyalások kezdődtek. 
Az ottani uralkodói család érdekeltségébe tartozó légitársaság azért jött 
szóba, mert politikai motivációk esetén inkább elképzelhető egy budapesti 
fiók-telep indítása, mint a teljesen üzleti alapon álló nagy európai 
légitársaságokkal. Hasonló okokból próbálkoztunk az orosz és a kínai 
vállalatokkal is. A kilátások azonban nem túl bíztatóak. A Malév valódi 
vonzereje, vagyis a történelmi leszállási engedély-vagyona egyszerűen a 
semmivé lett, miután a cég leállt és felszámolják. Ezeket a résidőket a 
repterek újraosztják, a Malév 2.0-nak nulláról kell indulnia ebben a 
versenyben. Az európai nagyvárosokba irányuló járatokat a fapadosok már 
el is vitték. A balkáni , missziós? járatok pedig nem hozzák, hanem viszik a 
pénzt. A Malévnek talán éppen azért kellett eltűnnie a piacról, mert ilyen 
sokan ott egyszerűen nem férnek el. 

Utóhang, amelyben a szerző ellövi minden puskaporát 

Európa egyik legviccesebb embere, ehhez kétség sem fér, Michael 
O7Leary, a Ryan Air tulajdonosa. Erről magam is meggyőződhettem meg 
néhány hete, amikor bejelentette, öt járattal ismét megjelenik Ferihegyen. 
Mint emlékezetes, a cég 2008-ban egyik napról a másikra kivonult a 
magyar — és még másik öt — piacról, mert az utasok és az eladott jegyek 
száma nem érte el a szerintük megfelelő mértéket. A mostani visszatérés 
részint a kormányzat által biztosított adókedvezménynek, részint — és ezt 
O7Leary nem rejtette véka alá - a Malév (akkor még csak) 
gyengélkedésének volt köszönhető. A bohóckodásáról Európa-szerte ismert 
légi főnök az ajándékba kapott Puskás-mezben feszített, és a vele járó 
pettyes focilabdát a tájékoztató végéig ölelgette, szorongatta, dobálta. A 
tiszteletére . megjelent magyar államtitkárt, aki  sportsérülése miatt 
járógipszet viselt, többször nyomatékosan megfenyegette, eltöri a másik 


lábát is. A konkurenciát azzal riogatta, gépeinek hátsó fertályában 
állóhelyeket képez ki, ahol — mint a BKV-járatokon — egy euró lesz a jegy. 
A repülőtér jelen lévő vezérigazgatóját pedig többször felszólította, 
csökkentse a díjait, különben más városba viszi az utasait. 

A Ryan Air azóta is szórakoztatja Budapestet. Hol ingyen osztogatja 
jegyeit a bevásárlóközpontokban, hol hiányos öltözetű címlaplányokkal 
helyettesíti a légikisasszonyokat, hol feljelenti a konkurenciát az Európai 
Bizottságnál. Mert — ezt jól jegyezzük meg — ahol a Ryan Air megjelenik, 
ott más légitársaságnak nem terem fű. Ebben az egy dologban O7Leary nem 
viccel. 

Szegény drága jó nemzeti légitársaságunk, derék lassúcska, öregecske 
Malév! Bárány voltál a farkasok között. Béke poraidra! 

De ha mégis feltámadnál, a porból puskapor legyen, gyújtó, perzselő, 
robbanó! 

Budapest, 2012. február 18. 


Fontos időpontok a cég életében 


2012. február 3, reggel hat óra: a gépek a földön maradnak. 

2012. február 2: A Fővárosi Bíróság végzése alapján a Hitelintézeti 
Felszámoló Nonprofit Kft. átveszi az irányítást 

2012. február 1: A Magyar Közlönyben megjelent az 5/2012-es 
kormányrendelet a Malév utasainak kártalanításáról 

2012. január 30: Berényi János, a Malév elnöke rendkívüli 
sajtótájékoztatót tartott. Azt mondta, a Malév repülni fog, de azt is jelezte, 
minden megtörténhet 

2012. január 30: a Malév tevékenységének finanszírozása január végétől 
ellehetetlenül — jelentette be Limburger Lóránt vezérigazgató. Ugynakkor 
kormányrendelet jelenik meg, amely a Malévot stratégiailag kiemelt 
jelentőségű gazdálkodó szervezetnek minősíti 

2012. január 11: Budai Gyula elszámoltatási kormánybiztos bejelenteti, 
öt feljelentést tett a Malév eladásának és visszavásárlásának ügyében a 
Központi Nyomozó Főügyészségen 


2012. január 9: a Malév számára nyújtott , összeegyeztethetetlen" állami 
támogatás visszafizetésére szólítotja fel Magyarországot az Európai 
Bizottság 

2011. december 5: Fellegi Tamás fejlesztési minister ismerteti a Malév 
Fehér Könyvét a légitársaság elmúlt tíz évéről, az előző kormányok és 
Malév-vezetések mulasztásairól 

2011. június: Chen Feng, a HNA igazgatótanácsának elnöke 
szándéknyilatkozatot ír alá a Malév-részesedés megvásárlásáról 

2010: a WizzAir feljelentése nyomán az Európai Bizottság vizsgálatot 
indított a Malévnak nyújtott, a feljelentés szerint tiltott állami támogatások 
ügyében 

2010: A Bajnai-kormány visszavásárolja a Malév 95 százalékos 
tulajdonrészét 

2007: a Malév privatizációs pályázatának nyertese a Borisz Abramovics 
érdekeltségébe tartozó AirBridge Zrt. 

1999: Az Állami Privatizációs és Vagyonkezelő Rt.-hez került a Malév 
99,5 százalékos többségi tulajdona 

1997: Az Alitalia Malév-részvényeit magyar bankok visszavásárolták 

1992: 35 százalékos részesedést szerzett a Malévban az Alitalia olasz 
nemzeti légitársaság és a Simest olasz bank 

1954: A magyar kormány megvette a Szovjetunió részét a Maszovletben 

1946: Megalakult a Malév elődje, a  Magyar—Szovjet Polgári 
Légiforgalmi (Maszovlet) Rt. 

Malév flotta — nem az égben, hanem a betonon 

A felvételek a Malév leállásának napján készültek. A gépek 
felsorakoztak az utolsó — most már utasok nélküli — felszálláshoz. 

Tanácstalan dolgozók a leállás napján. 

Mindenki tájékoztatást vár. 


